Morten Bødskov (S), 2008-09-09:
Man undlader at sætte en skat ned.
Det er det, man gør.
Det er rigtigt nok, at vi har en rekordlav ledighed.
Vi skal sikre, at den fastholdes, og det er sådan set også det, som Socialdemokraterne har fremlagt et væld af ideer til i det næsten 50 siders finanslovforslag, vi fremlagde i går.
Kunne man bare forlange det samme af regeringen, var meget nået.
SP-ordningens genindførelse er for os at se en fejlagtig medicin til dansk økonomi lige nu
Det stemmer vi imod, og vi er meget tilfredse med, at regeringen på det her område er i mindretal, for det er ikke det rigtige svar til dansk økonomi lige i øjeblikket.
Jeg skal gladelig give hr. Peter Christensen et ansvarligt svar, for vi synes da, at der er behov for at udvide arbejdsstyrken.
Det er der løbende.
Der er behov for, at man reformerer arbejdsmarkedet, men man skal gøre det på en ordentlig og sympatisk måde, og på den måde kan man faktisk godt sikre, at der kommer flere ind på arbejdsmarkedet.
Nu har vi her i dag brugt lidt tid på at diskutere, hvad Venstre i grunden mener om efterlønsordningen.
Man siger stadig væk, at man står ved forliget.
Man vil ikke indrømme, at man faktisk gerne vil være med til at afskaffe eller ændre i efterlønsordningen.
Det vil Socialdemokraterne ikke, men vi vil gerne være med til at se på, hvad man i øvrigt kan gøre.
Et af de store problemer, der er, er det alt for høje sygefravær.
Allerede under debatten om regeringens jobplan her i foråret, det ved finansministeren i hvert fald, fremsatte Socialdemokraterne forslag om, at vi skulle tage fat på det nu, fordi sygefraværet desværre kun går én vej i det her land, og det er op.
Der er masser af ting, vi kan gøre.
Jeg vil bare kraftigt advare imod - ikke mindst af hensyn til den tryghed, der skal være om de ordninger, vi her taler om, eksempelvis efterlønnen - at man begiver sig ind på den bane, hvor man tror at man ved at hugge til efterlønnen kan få meget ud af det.
Det tror jeg dog alligevel ikke Venstre havde forestillet sig at man kunne.
Vi vil gerne være med til at sikre, at vi kan få flere i arbejde, og sygefraværet er for os at se en af de store pukler i det.
Kan vi lave noget her, bidrager Socialdemokraterne gerne til det.
Det er klart, at det er noget af en opgave, når man har stået bag en økonomisk politik med den her regering, som år for år - år for år - har skåret ned på de offentlige investeringer, og som år for år har stået for, at der stadig er realvækst på driftssiden og stigende forringelser af den offentlige bygningsmasse.
Det, som Socialdemokraterne i al sin enkelhed foreslår, er et opgør med det, altså, at vi får et nyt syn på rentabiliteten i anvendelsen af oliemilliarderne.
Det kan godt være, at vi skal drosle lidt ned på gældsafviklingen på sigt, og så skal vi bruge pengene på at investere i kollektiv trafik, bedre vejsystemer, offentlige bygninger og andet.
Og man vil her kunne se, at på sigt kunne forrentningen af de her investeringer samfundsøkonomisk sagtens tænkes at være større end den rente, man betaler af på gælden.
Vi medvirker gerne til en skattereform, som kan sænke skatten på arbejde.
Det håber jeg ikke er uklart.
Det har vi sagt for ganske længe siden, og jeg gentager det gerne her i dag.
Vi har bare en række præmisser for sådan en reform.
Den skal være fuldt finansieret, den skal være socialt retfærdig, og så skal den fremme et mere bæredygtigt og grønt Danmark.
På det grundlag indgår vi gerne i arbejdet med en skattereform, som kan understøtte det mål, som hr. Morten Helveg Petersen taler om.
Men problemerne med regeringens 2015-plan kan man vel næppe beskylde Socialdemokraterne for at have skabt.
Det er regeringen, som har givet store skattelettelser, som har undergravet sit eget økonomiske råderum, og som nu simpelt hen står ved enden af en fremgang, som kunne have været fastholdt.
Det er regeringen, der selv har skabt de der problemer.